Dankie vir hiérdie mans | Netwerk24
Deur Celiscka van Dyk, Unisa 05 September 2019 13:59
Die gebeure die afgelope paar dae het Suid-Afrikaanse vroue en selfs mans bitter en met 'n gebroke hart gelaat.
Sosialemediaplatforms wemel van verhale van vroue en meisies wat die geveg teen verkragters en moordenaars verloor het.
Ek besef dit is morbied en 'n mens wil nie elke dag die dinge sien en hoor nie, maar die waarheid is dat die meeste mense nie die erns van die saak besef totdat dit met hul sesjarige dogtertjie, hul 19-jarige sussie of selfs hul ma gebeur nie.
Baie mense is dalk gefrustreerd met feministe wat bos gaan op sosiale media en al wat 'n post en quote is plaas, maar verstaan tog, dis al hoe ons kan voel ons maak 'n verskil.
Dis al hoe ons die land daarvan bewus kan maak dat ons nie van hierdie vroue mag vergeet nie en dat daar 'n einde moet kom aan die gewelddadige en onmenslike dade teen vroue en kinders.
My vriendin vertel my geskok dat sy 'n hele klomp mansvolgelinge op Instagram verloor het nadat sy op Instagram Story oor die verkragting van en moord op Uyinene Mrwetyana en later oor Amy'Leigh de Jager se ontvoering gepraat het.
Die probleem hiermee is nie die volgelinge wat sy verloor het nie, maar die mans wat nie die waarheid wou sien nie. Die probleem is dat hulle nie 'n paar berigte op iemand se Instagram wou lees nie. Dit het hulle seker geïrriteer dat sy aanhou praat het daaroor.
Die probleem is nie die geslag nie, die probleem is die denkwyse.
Maar my mens, as jy nie besef en erken dat daar 'n probleem in die land is met geweld teen vroue en kinders nie, dan is jy deel van die probleem. Die probleem is nie die geslag nie, die probleem is die denkwyse.
Die probleem is die gewelddadige dade, die probleem is die feit dat 'n verkragter voel hy het die reg om te maak net wat hy wil met 'n vrou. Die probleem is dat hy voel hy moet haar vermoor, asof dit wat hy reeds aan haar gedoen het, nie erg genoeg is nie.
Ons is dankbaar vir dié mans
Die fout lê nie by alle mans nie.
Ons kan nie almal oor dieselfde kam skeer nie en daarom skryf ek nie hierdie stuk vir die verkragters en die moordenaars nie, ook nie vir die mans wat vroue unfollow of block op sosiale media of hulle blind hou vir die situasie nie.
LEES OOK: Is ek dalk volgende?
Ek skryf vandag vir die mans wat saam met ons staan. Die mans wat saam met ons gebreek is en wat saam met ons wil soek na 'n oplossing. Ons sien julle!